  Анжелика Тихонова корреспондент Удмуртиысь спортсменъёс ляб адӟисьёс пӧлын уянъя Россилэн первенствоысьтыз 12 медаль вайизы. Ӵошатсконъёс 18-23 шуркынмонэ Москва улосвылысь Раменское карын ортчизы. Со сярысь элькунысь Спортъя дасяськонъя центрлэн пресс-службаез ивортӥз. Удмуртилэсь данзэ куинь спортсменъёс утизы: Дмитрий Энтентеев, Егор Кузьмин но Булат Салихов. Дмитрий Энтентеев куать медаль басьтӥз: эрико амалэн 400 метре уянын – зарни; тыбыр вылын 50 метре уянын – азвесь; эрико амалэн 50 метре уянын – азвесь; тыбыр вылын 100 метре уянын – азвесь; эрико амалэн 100 метре уянын – азвесь; брасс амалэн 100 метре уянын – азвесь. Егор Кузьмин куинь медаль утӥз: баттерфляй амалэн 50 метре уянын – зарни; баттерфляй амалэн 100 метре уянын – азвесь; пӧртэм амалэн 200 метре уянын – бронза. Булат Салихов куинь медаль вайиз: брасс амалэн 50 метре уянын – азвесь; баттерфляй амалэн 50 метре уянын – азвесь; брасс амалэн 100 метре уянын – азвесь. Ӵошатсконъёсы 20 улосвылъёсысь 77 спортсменъёс пыриськизы. Командаос пӧлын огъя зачётын Москваысь спортсменъёс вормизы (1 сюрс 821 очко люказы). Кыкетӥ Красноярск улосысь уясьёс луизы (636 очкозы), куинетӥ – Москва улосысь команда (540 очкозы). Тодэ вайытом, 26-28 шуркынмонэ Финляндиысь Рукаын куасэн бызьылонъя Дуннелэн кубокез понна вожвылъяськонъёс кутскозы. Нырысетӥ люкетаз Удмуртиын вордскем куинь спортсменъёс пыриськозы.  Тегъёс: Спорт Удмуртия Россия сӧсыръёс уян  